Gedig: WoordkordaatjiesArgieffoto (Foto: Monfocus/Pixabay) Rika Cilliers (1951 – 1999) terwyl ek ŉ oomblik swymel in verse van die sagte lewe kry jy reeds vrypas deur die taal-, styl- en klankleer (wie weet watter ongekaarte ander krinkels?): bospaadjies loop opnuut uit in loofryke essensies: basies sonvol sinvol soos: en toe en toe en toe raap ek rakelings klinkervalle op van my ratse meerkaartmannetjie: jy is net mamma al die res is kamma maar dis alles waar in fesieland ŉ fesie het reënboogvlerke partymaal is daar slegter ander kere goeie fesies hulle kuier by die sagte windjies en leen die vlerke van die vlinders die sagte windjie bly by die berg berge het baie name swartberg witberg blouberg rooiberg na die rooiberg wil ek gaan, pa ma is net mamma jy roei die skuitjie pappa blaas die fluitjie ŉ boetie het ek nie ook nie ŉ orrel nie maar dis alles waar in fesieland